title: 2003/728/EZ: Odluka Komisije od 3. listopada 2003. o postupku potvrđivanja sukladnosti građevnih proizvoda u skladu s člankom 20. stavkom 2. Direktive Vijeća 89/106/EEZ u vezi s montažnim konstrukcijama od metala, montažnim konstrukcijama od betona, montažnim objektima, proizvodnim sustavima za hladnjače i proizvodnim sustavima za zaštitu od odrona kamenja (priopćena pod brojem dokumenta C(2003) 3452)  Tekst značajan za EGP

text:
               13/Sv. 058

               HR

               Službeni list Europske unije

               73

         32003D0728

               L 262/34

               SLUŽBENI LIST EUROPSKE UNIJE

               03.10.2003.

      ODLUKA KOMISIJE

   od 3. listopada 2003.
   o postupku potvrđivanja sukladnosti građevnih proizvoda u skladu s člankom 20. stavkom 2. Direktive Vijeća 89/106/EEZ u vezi s montažnim konstrukcijama od metala, montažnim konstrukcijama od betona, montažnim objektima, proizvodnim sustavima za hladnjače i proizvodnim sustavima za zaštitu od odrona kamenja
   (priopćena pod brojem dokumenta C(2003) 3452)
   (Tekst značajan za EGP)
   (2003/728/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući i obzir Direktivu Vijeća 89/106/EEZ od 21. prosinca 1988. o usklađivanju zakona i drugih propisa država članica u odnosu na građevne proizvode (1), kako je izmijenjena Direktivom 93/68/EEZ (2), a posebno njezin članak 13. stavak 4.,
   budući da:

               (1)

               Komisija mora između dva postupka za potvrđivanje sukladnosti proizvoda na temelju članka 13. stavka 3. Direktive 89/106/EEZ, izabrati onaj postupak koji nameće najmanje obveza i koji je u skladu sa zahtjevima sigurnosti. To znači da treba odlučiti je li postojanje nadzornog sustava tvorničke proizvodnje za koji je odgovoran proizvođač potreban i dovoljan uvjet za potvrđivanje sukladnosti određenog proizvoda ili obitelji proizvoda ili je, zbog usklađivanja s kriterijima spomenutim u članku 13. stavku 4., potrebna intervencija ovlaštenog certifikacijskog tijela;

               (2)

               Članak 13. stavak 4. zahtijeva da tako utvrđen postupak mora biti naznačen u mandatima i u tehničkim specifikacijama; budući da je zato poželjno odrediti onaj koncept proizvoda ili obitelji proizvoda koji se koristi u mandatima i tehničkim specifikacijama;

               (3)

               Dva postupka predviđena u članku 13. stavku 3. detaljno su opisana u Prilogu III. Direktivi 89/106/EEZ. Zato je potrebno jasno odrediti metode kojima se ova dva postupka moraju primijeniti, pozivanjem na Prilog III, za svaki proizvod ili obitelj proizvoda, s obzirom da Prilog III. daje prednost određenim sustavima;

               (4)

               Postupak naveden u članku 13. stavku 3. točki (a) odgovara sustavima utvrđenim u prvoj mogućnosti, bez stalnog nadzora, i drugoj i trećoj mogućnost točke ii. odjeljka 2. Priloga III. Postupak naveden u članku 13. stavku 3. točki (b) odgovara sustavima utvrđenim u odjeljku 2. točki i. Priloga III. i u prvoj mogućnosti, uz stalni nadzor, odjeljka 2. točke ii. Priloga III.;

               (5)

               Mjere predviđene ovom Odlukom u skladu su s mišljenjem Stalnog odbora za graditeljstvo,

         DONIJELA JE OVU ODLUKU:
   Članak 1.
   Sukladnost proizvoda navedenih u Prilogu I. potvrđuje se postupkom u kojem je, pored nadzornog sustava tvorničke proizvodnje kojim upravlja proizvođač, ovlašteno certifikacijsko tijelo uključeno u procjenu i praćenje kontrole proizvodnje ili samog proizvoda.
   Članak 2.
   Postupak potvrđivanja sukladnosti kako je utvrđen u Prilogu II. naznačen je u mandatima za smjernice europskih tehničkih odobrenja.
   Članak 3.
   Ova je Odluka upućena državama članicama.

      Sastavljeno u Bruxellesu 3. listopada 2003.

            Za Komisiju

         Erkki LIIKANEN

            Član Komisije

      (1)  SL L 40, 11.2.1989., str. 12.

      (2)  SL L 220, 30.8.1993., str. 1.
   PRILOG I.
   1.   Montažne konstrukcije od metala

   Ova Odluka pokriva one industrijske proizvodne sustave, stavljene na tržište kao građevine, koji su izrađeni od montažnih elemenata namijenjenih za serijsku proizvodnju. Ova Odluka pokriva samo one proizvodne sustave koji udovoljavaju minimalnim niže navedenim zahtjevima. Djelomični sustavi koji ne udovoljavaju ovim minimalnim zahtjevima izvan su područja primjene ove Odluke. Minimalni zahtjevi sadrže sljedeće: konstrukcijski elementi građevine, povezanost građevine s potkonstrukcijom i specifikacija osnovnih elemenata vanjske zaštite, kao što je toplinska izolacija, obloga, krovni pokrovi, unutarnje oblaganje, prozori i vanjska vrata u onoj mjeri u kojoj ovi elementi udovoljavaju osnovnim zahtjevima koji se primjenjuju na određenu građevinu.
   Iako se neki elementi mogu pripremiti u različitim tvornicama, ova Odluka razmatra samo završni sklop spreman za isporuku, a ne različite elemente.

               —

               za uporabu u građevinskim radovima

         2.   Montažne konstrukcije od betona

   Ova Odluka pokriva one industrijske proizvodne sustave, stavljene na tržište kao građevine, koji su izrađeni od montažnih elemenata namijenjenih za serijsku proizvodnju. Ova Odluka pokriva samo one proizvodne sustave koji udovoljavaju minimalnim niže navedenim zahtjevima. Djelomični sustavi koji ne udovoljavaju ovim minimalnim zahtjevima izvan su opsega ove Odluke. Minimalni zahtjevi sadrže sljedeće: konstrukcijski elementi građevine, povezanost građevine s potkonstrukcijom i specifikacija osnovnih elemenata vanjske zaštite, kao što je toplinska izolacija, obloga, krovni pokrovi, unutarnje oblaganje, prozori i vanjska vrata u onoj mjeri u kojoj ovi elementi udovoljavaju osnovnim zahtjevima koji se primjenjuju na određenu građevinu.
   Iako se neki elementi mogu pripremiti u različitim tvornicama, ova Odluka razmatra samo završni sklop spreman za isporuku, a ne različite elemente.

               —

               za uporabu u građevinskim radovima

         3.   Montažni objekti

   Ova Odluka pokriva montažne objekte koji se mogu prenijeti na određeno mjesto u sastavljenom ili rastavljenom obliku i koji se mogu brzo zaštititi od vremenskih utjecaja, te vjerojatno zahtijevaju trajnu zaštitu od vremenskih utjecaja, koji se mogu povezati s drugim objektima, instalacijama i temeljima.
   Iako se neki elementi mogu pripremiti u različitim tvornicama, ova Odluka razmatra samo završni sklop spreman za isporuku, a ne različite elemente.

               —

               za uporabu u građevinskim radovima

         4.   Proizvodni sustavi za hladnjače

   Ova Odluka pokriva montažne sustave za hladnjače koje se postavljaju unutar postojeće građevine ili su barem zaštićene od izloženosti klimatskim utjecajima, tj. hladnjače se ne smije izlagati vanjskim utjecajima. Sastavljeni proizvodni sustavi ne doprinose nosivosti zgrade, ali se može predvidjeti potporni sustav nosivosti za sastavljenu cjelinu ili njene dijelove. Tehnička oprema (npr. rashladni sustavi) nije uključena.
   Iako se neki elementi mogu pripremiti u različitim tvornicama, ova Odluka razmatra samo završni sklop spreman za isporuku, a ne različite elemente.

               —

               za uporabu u građevinskim radovima

         5.   Proizvodni sustavi za zaštitu od odrona kamenja

   Ova Odluka pokriva sustave za zaštitu od odrona kamenja koji se sastoje od jedne ili više mreža ili pletenih žičanih mreža i slično, koje podupire metalna ili drvena konstrukcija (npr. metalni stupovi) i, po mogućnosti, kablovi.
   Iako se neki elementi mogu pripremiti u različitim tvornicama, ova Odluka razmatra samo završni sklop spreman za isporuku, a ne različite elemente.

               —

               za uporabu u tehničkim radovima

         PRILOG II.

      Sustavi potvrđivanja sukladnosti

   Za dolje navedeni proizvod/proizvode i namjenu/namjene, Europska organizacija za tehnička dopuštenja (EOTA) mora odrediti sljedeći sustav/sustave potvrđivanja sukladnosti prema odgovarajućoj smjernici europskih tehničkih odobrenja:

               Proizvod/proizvodi
               (kako su određeni u Prilogu I.)

               Namjena/namjene

               Razina/razine ili Kategorija/ kategorije

               Sustav/sustavi potvrđivanja sukladnosti

               Montažne konstrukcije od metala
               Montažne konstrukcije od betona
               Montažni objekti
               Proizvodni sustavi za hladnjače

               U građevinskim radovima

               Bilo koja

               1

               Proizvodni sustavi za zaštitu od odrona kamenja

               U tehničkim radovima

               Bilo koja

               1

         Specifikacija sustava treba biti takva da se može primijeniti čak i kada ne treba utvrditi učinkovitost proizvoda za određenu karakteristiku, jer najmanje jedna država članica nema nikakvih pravnih zahtjeva za takvu karakteristiku (vidjeti članak 2. stavak 1. Direktive 89/106/EEZ i, prema potrebi, točku 1.2.3 interpretacijskih dokumenata).
   U tim slučajevima ovjera takve karakteristike ne smije biti nametnuta proizvođaču ako on ne želi deklarirati učinkovitost proizvoda u tom smislu.


title: 2007/560/EZ: Odluka Komisije od 2. kolovoza 2007. o načelnomu priznavanju usklađenosti dokumentacije upućene na detaljno razmatranje s ciljem mogućeg uvrštenja klorantraniliprola, heptamaloksiglukana, spirotetramata i Helikoverpa armigera nukleopolihedrovirusa u Prilog I. Direktivi Vijeća 91/414/EEZ (priopćena pod brojem dokumenta C(2007) 3669)  Tekst značajan za EGP

text:
               03/Sv. 003

               HR

               Službeni list Europske unije

               279

         32007D0560

               L 213/29

               SLUŽBENI LIST EUROPSKE UNIJE

               02.08.2007.

      ODLUKA KOMISIJE

   od 2. kolovoza 2007.
   o načelnomu priznavanju usklađenosti dokumentacije upućene na detaljno razmatranje s ciljem mogućeg uvrštenja klorantraniliprola, heptamaloksiglukana, spirotetramata i Helikoverpa armigera nukleopolihedrovirusa u Prilog I. Direktivi Vijeća 91/414/EEZ
   (priopćena pod brojem dokumenta C(2007) 3669)
   (Tekst značajan za EGP)
   (2007/560/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 6. stavak 3.,
   budući da:

               (1)

               Direktivom 91/414/EEZ propisuje se sastavljanje popisa aktivnih tvari u Zajednici odobrenih za uvrštenje u sredstva za zaštitu bilja.

               (2)

               Dokumentaciju za aktivnu tvar klorantraniliprol podnijelo je društvo DuPont International Operations Sarl nadležnim tijelima Irske 2. veljače 2007. sa zahtjevom za njezino uvrštenje u Prilog I. Direktivi 91/414/EEZ. Dokumentaciju za aktivnu tvar heptamaloksiglukan podnijelo je društvo ELICITYL nadležnim tijelima Francuske 9. svibnja 2006. sa zahtjevom za njezino uvrštenje u Prilog I. Direktivi 91/414/EEZ. Dokumentaciju za aktivnu tvar spirotetramat podnijelo je društvo Bayer CropScience AG nadležnim tijelima Austrije 9. listopada 2006. sa zahtjevom za njezino uvrštenje u Prilog I. Direktivi 91/414/EEZ. Dokumentaciju za aktivnu tvar Helicoverpa armigera nukleopolihedrovirus podnijelo je društvo Andermatt Biocontrol GmbH nadležnim tijelima Estonije 7. kolovoza 2006. sa zahtjevom za njezino uvrštenje u Prilog I. Direktivi 91/414/EEZ.

               (3)

               Nadležna su tijela Irske, Francuske, Austrije i Estonije obavijestila Komisiju da nakon preliminarnog razmatranja, dokumentacija za predmetnu aktivnu tvar zadovoljava zahtjeve vezane uz podatke i informacije navedene u Prilogu II. Direktivi 91/414/EEZ. Osim toga, razvidno je da dostavljena dokumentacija zadovoljava zahtjeve vezane uz podatke i informacije navedene Prilogu III. Direktivi 91/414/EEZ za jedno sredstvo za zaštitu bilja koje sadrži predmetnu aktivnu tvar. Podnositelj zahtjeva je u skladu s člankom 6. stavkom 2. Direktive 91/414/EEZ dostavio dokumentaciju Komisiji i ostalim državama članicama, a podnesena je i Stalnom odboru za prehrambeni lanac i zdravlje životinja.

               (4)

               Ovom je Odlukom na razini Zajednice službeno potvrđeno da dokumentacija načelno zadovoljava zahtjeve vezane uz podatke i informacije iz Priloga II. i, najmanje za jedno sredstvo za zaštitu bilja koje sadrži predmetnu aktivnu tvar, zahtjeve iz Priloga III. Direktivi 91/414/EEZ.

               (5)

               Ovom se Odlukom ne dovodi u pitanje pravo Zajednice da od podnositelja zahtjeva zatraži podatke ili informacije kako bi se pojasnila određena pitanja iz dokumentacije.

               (6)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Ne dovodeći u pitanje članak 6. stavak 4. Direktive 91/414/EEZ, dokumentacija koja se odnosi na aktivne tvari utvrđene u Prilogu ovoj Odluci koja je Komisiji i državama članicama upućena s ciljem uvrštenja tih tvari u Prilog I. toj Direktivi, načelno zadovoljava zahtjeve vezane uz podatke i informacije iz Priloga II. toj Direktivi.
   Dokumentacija također zadovoljava zahtjeve vezane uz podatke i informacije navedene u Prilogu III. toj Direktivi za jedno sredstvo za zaštitu bilja koje sadrži aktivnu tvar, uzimajući pritom u obzir predložene uporabe.
   Članak 2.
   Država članica izvjestiteljica detaljno pregledava predmetnu dokumentaciju te što je prije moguće, a najkasnije u roku jedne godine od dana objave ove Odluke u Službenom listu Europske unije, Komisiji dostavlja zaključke svojih pregleda zajedno s preporukom o uvrštenju odnosno neuvrštenju predmetne aktivne tvari u Prilog I. Direktivi 91/414/EEZ te o svim s tim povezanim uvjetima.
   Članak 3.
   Ova je Odluka upućena državama članicama.

      Sastavljeno u Bruxellesu 2. kolovoza 2007.

            Za Komisiju

         Markos KYPRIANOU

            Član Komisije

      (1)  SL L 230, 19.8.1991., str. 1. Direktiva kako je zadnje izmijenjena Direktivom Komisije 2007/31/EZ (SL L 140, 1.6.2007., str. 44.).
   PRILOG

      AKTIVNA TVAR NA KOJU SE ODNOSI OVA ODLUKA

               Opći naziv, CIPAC identifikacijski broj

               Podnositelj zahtjeva

               Datum primjene

               Država članica izvjestiteljica

               Klorantraniliprol
               br. CIPAC: 794

               DuPont International Operations Sarl

               2. veljače 2007.

               IE

               Heptamaloksiglukan
               br. CIPAC: nije primjenljivo

               ELICITYL

               9. svibnja 2006.

               FR

               Spirotetramat
               br. CIPAC: 795

               Bayer CropScience AG

               9. listopada 2006.

               AT

                  Helikoverpa armigera nukleopolihedrovirus
               br. CIPAC: nije primjenljivo

               Andermatt Biocontrol GmbH

               7. kolovoza 2006.

               EE


Odluka Komisije od 03/01/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8259 - GROUPE HIG / GUILLAUME DAUPHIN / ECORE) prema Uredbi Vijeća (EZ) No 139/2004 (Vjerodostojan je samo tekst na francuskom jeziku)


title: 97/794/EZ: Odluka Komisije od 12. studenoga 1997. o utvrđivanju određenih detaljnih pravila za primjenu Direktive Vijeća 91/496/EEZ u pogledu veterinarskih pregleda živih životinja koje se unose iz trećih zemalja  Tekst značajan za EGP

text:
               03/Sv. 032

               HR

               Službeni list Europske unije

               53

         31997D0794

               L 323/31

               SLUŽBENI LIST EUROPSKE UNIJE

               12.11.1997.

      ODLUKA KOMISIJE

   od 12. studenoga 1997.
   o utvrđivanju određenih detaljnih pravila za primjenu Direktive Vijeća 91/496/EEZ u pogledu veterinarskih pregleda živih životinja koje se unose iz trećih zemalja
   (Tekst značajan za EGP)
   (97/794/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/496/EEZ od 15. srpnja 1991. o utvrđivanju načela o organizaciji veterinarskih pregleda životinja koje se unose u Zajednicu iz trećih zemalja i o izmjeni direktiva 89/662/EEZ, 90/425/EEZ i 90/675/EEZ (1), kako je zadnje izmijenjena Direktivom 96/43/EZ (2), a posebno njezin članak 4. stavak 5., članak 5. stavak 2., članak 7. stavak 2. i članak 8. stavak (B),
   budući da Odluka Komisije 92/424/EEZ (3) propisuje određena detaljna pravila za primjenu Direktive 91/496/EEZ u smislu identifikacijskih pregleda životinja iz trećih zemalja;
   budući da Odluka Komisije 92/432/EEZ (4) propisuje određene uvjete pod kojima se može odstupiti od načela pojedinačnoga kliničkog pregleda životinja koje se unose u Zajednicu iz trećih zemalja;
   budući da Odluka Komisije 92/527/EEZ (5) propisuje obrazac certifikata iz članka 7. stavka 1. Direktive 91/496/EEZ;
   budući da je primjereno propisati jedinstvenim aktom zajedničke postupke, uključujući dokumentacijske, identifikacijske i fizičke preglede zdravlja životinja na graničnim inspekcijskim postajama Zajednice;
   budući je primjereno da pregledi obuhvaćaju kontrolu udovoljavanja Direktivi Vijeća 91/628/EEZ (6), kako je zadnje izmijenjena Direktivom Vijeća 95/29/EZ (7) u smislu zaštite životinja tijekom prijevoza;
   budući da je za omogućavanje zadovoljavajuće provedbe veterinarskih pregleda neophodno istovariti sve životinje na graničnoj inspekcijskoj postaji;
   budući da postupak mora obuhvatiti klinički pregled svake životinje ne dovodeći u pitanje navedena odstupanja; budući da treba uzorkovati dio životinja na graničnim inspekcijskim postajama kako bi se provjerila sukladnost sa zahtjevima zdravstvenog certifikata;
   budući da odluke 92/424/EEZ i 92/432/EEZ treba staviti izvan snage;
   budući da su mjere predviđene ovom Odlukom u skladu s mišljenjem Stalnog veterinarskog odbora,
   DONIJELA JE OVU ODLUKU:
   Članak 1.
   Dokumentacijski, identifikacijski i fizički pregledi iz Direktive 91/496/EEZ provode se u skladu s odredbama ove Odluke.
   Članak 2.
   Provjera dokumenata provodi se u skladu s pravilima propisanim u Prilogu I.
   Članak 3.
   1.   Identifikacijski pregled se provodi na svakoj životinji u pošiljci.
   2.   Iznimno od stavka 1., kada pošiljka sadrži veliki broj životinja, identifikacijski pregledi se mogu provesti na 10 % životinja u pošiljci, kod čega se pregled obavlja na najmanje 10 životinja tipičnih za cjelokupnu pošiljku.
   Broj životinja na kojima se obavlja pregled mora se povećati i može dostići ukupan broj predmetnih životinja ako početni provedeni pregledi nisu bili zadovoljavajući.
   3.   Iznimno od odredaba stavka 1., za životinje za koje pojedinačno označivanje nije propisano pravilima Zajednice, identifikacijski pregled se mora sastojati najmanje od pregleda oznaka reprezentativnog broja paketa i/ili kontejnera.
   Broj pregledanih paketa i/ili kontejnera mora se povećati i može dostići ukupan broj predmetnih paketa i/ili kontejnera ako početni provedeni pregledi nisu bili zadovoljavajući.
   Identifikacijski pregled se sastoji od vizualnog pregleda životinja sadržanih u reprezentativnom broju paketa i/ili kontejnera, radi utvrđivanja njihove vrste.
   Članak 4.
   1.   Službeni veterinar provodi fizički pregled propisan člankom 4. stavkom 2. Direktive 91/496/EEZ na živim papkarima i kopitarima, osiguravajući posebno da su sve takve životinje u njegovoj nazočnosti istovarene na graničnoj inspekcijskoj postaji.
   2.   Životinje se podvrgavaju pregledu obzirom na njihovu sposobnost za put i kliničkom pregledu koji može obuhvaćati uzorkovanje. Takvi pregledi i uzorkovanje provode se u skladu s odredbama Priloga II.
   3.   Uzorci se šalju u laboratorij ovlašten od strane nadležnog tijela na provjeru u skladu sa zahtjevima iz veterinarskog certifikata.
   4.   Za svaku uzorkovanu životinju zapisuju se sljedeći podaci:

               —

               referentni broj veterinarskog certifikata i serijski broj dodijeljen pošiljci na graničnoj inspekcijskoj postaji,

               —

               identifikacijski broj životinje,

               —

               tražena laboratorijska pretraga,

               —

               rezultat pretrage i svaka sljedeća poduzeta aktivnost,

               —

               puna adresa konačnog odredišta pošiljke.

         5.   Klinički pregled iz stavka 2. sastoji se od vizualnog pregleda svih životinja.
   Životinje namijenjene rasplodu ili proizvodnji također se podvrgavaju kliničkom pregledu propisanom u Prilogu II. ovoj Odluci u količini od najmanje 10 % životinja uz minimalno 10 životinja koje moraju biti odabrane tako da budu reprezentativne za cijelu pošiljku. Kada pošiljka sadrži manje od 10 životinja, pregledi se moraju provoditi na svakoj životinji u pošiljci.
   Životinje namijenjene klanju također se podvrgavaju kliničkom pregledu kao što je propisano u Prilogu II. ovoj Odluci u količini od najmanje 5 % životinja uz minimalno 5 životinja koje moraju biti odabrane tako da budu reprezentativne za cijelu pošiljku. Kada pošiljka sadrži manje od 5 životinja, pregledi se moraju provoditi na svakoj životinji u pošiljci.
   Broj pregledanih životinja mora se povećati i može dostići ukupan broj predmetnih životinja ako početni provedeni pregledi nisu bili zadovoljavajući.
   6.   Države članice zadržavaju pošiljku životinja u graničnoj inspekcijskoj postaji u očekivanju rezultata laboratorijskih ispitivanja samo u slučajevima sumnje.
   7.   Rezultati pregleda, zajedno s podacima iz stavka 4., priopćuju se Komisiji redovno svakih šest mjeseci ili odmah telefaksom državi članici odredišta i Komisiji za slučaj pozitivnih rezultata uzorkovanja ili kada je to na drugi način opravdano. Kod pozitivnih rezultata uzorkovanja, preslike veterinarskog(-ih) certifikata mora(ju) se što je moguće prije poslati državi članici odredišta i Komisiji.
   Članak 5.
   1.   Niže popisane životinje ne moraju se podvrgavati pojedinačnom kliničkom pregledu:

               —

               perad,

               —

               ptice,

               —

               životinje akvakulture, uključujući sve žive ribe,

               —

               glodavci,

               —

               dvozupci,

               —

               pčele i drugi insekti,

               —

               gmizavci i vodozemci,

               —

               drugi beskralježnjaci,

               —

               određene životinje za zoološki vrt i cirkuske životinje, uključujući papkare i kopitare za koje se smatra da su opasni,

               —

               krznaši.

         2.   Za životinje popisane u stavku 1. klinički pregled sastoji se od promatranja zdravstvenog stanja i ponašanja cijele skupine ili reprezentativnog broja životinja. Broj pregledanih životinja povećava se ako provedeni početni pregledi nisu bili zadovoljavajući. Ako gore navedeni pregledi iskažu nedostatak, obavlja se stroži pregled, uključujući uzorkovanje kada je primjereno.
   3.   Kod živih riba, rakova i mekušaca i životinja namijenjenih znanstvenim istraživačkim centrima koje imaju potvrđen određen zdravstveni status, sadržanih u zapečaćenim spremnicima pod kontroliranim okolišnim uvjetima, klinički pregled i uzorkovanje provodi se samo ako se smatra da može postojati određeni rizik zbog predmetnih vrsta ili njihovog podrijetla ili ako postoje druge nepravilnosti.
   Članak 6.
   1.   Za svaku pošiljku, službeni veterinar granične inspekcijske postaje dostavlja odgovornoj osobi ovjerenu presliku izvornika veterinarskog(-ih) certifikata ili drugi izvornik veterinarskog dokumenta (veterinarskih dokumenata) koja prati pošiljku zajedno sa certifikatom propisanim u Odluci 92/527/EEZ. Isti moraju biti označeni serijskim brojem certifikata koji granična inspekcijska postaja dodjeljuje pošiljci.
   2.   Službeni veterinar zadržava izvornik veterinarskog certifikata (veterinarskih certifikata) ili izvornik veterinarskog dokumenta (veterinarskih dokumenata) koja prati pošiljku kao i presliku certifikata propisanog Odlukom 92/527/EEZ.
   3.   Za svaku pošiljku upisuju se i čuvaju u graničnoj inspekcijskoj postaji sljedeći podaci:

               —

               serijski broj certifikata dodijeljen predmetnoj pošiljci od granične inspekcijske postaje,

               —

               datum prispijeća predmetne pošiljke na graničnu inspekcijsku postaju,

               —

               veličina pošiljke,

               —

               vrsta i proizvodna kategorija životinja, te dob prema potrebi,

               —

               referentni broj certifikata,

               —

               treća zemlja podrijetla,

               —

               država članica odredišta,

               —

               odluka u vezi s pošiljkom,

               —

               referenca na uzorkovanje kada je provedeno.

         4.   Kod registriranih kopitara navedenih u članku 2. točki (c) Direktive Vijeća 90/426/EEZ (8), identifikacijski dokument se ne zadržava, a u posebnom slučaju privremenog ulaska takvih kopitara izvornik zdravstvenog certifikata se ne zadržava.
   5.   Kod kopitara za klanje koji su namijenjeni prolasku kroz sajam ili sabirni centar, certifikat propisan u Odluci 92/527/EEZ kao i ovjerena preslika izvornika zdravstvenog certifikata mora pratiti kopitare do klaonice.
   6.   Svi veterinarski certifikati ili drugi veterinarski dokumenti koji se odnose na pošiljke koje su odbijene na graničnoj inspekcijskoj postaji moraju na svakoj stranici biti označene pečatom s riječju „ODBIJENO” u crvenoj boji kako je propisano u Prilogu III.
   7.   Službeni veterinar zadržava certifikate ili druge veterinarske dokumente koji prate pošiljku, presliku certifikata propisanu Odlukom 92/527/EEZ i zapisnike iz članka 4. ove Odluke i stavka 3. ovog članka najmanje tri godine.
   Članak 7.
   Države članice vrše izmjene mjera koje primjenjuju u prometu kako bi se uskladile s ovom Odlukom. O tome odmah obavješćuju Komisiju.
   Članak 8.
   Odluke 92/424/EEZ i 92/432/EEZ ovime se stavljaju izvan snage.
   Članak 9.
   Ova se Odluka primjenjuje od 1. siječnja 1998.
   Članak 10.
   Ova je Odluka upućena državama članicama.

      Sastavljeno u Bruxellesu 12. studenoga 1997.

            Za Komisiju

         Franz FISCHLER

            Član Komisije

      (1)  SL L 268, 24.9.1991., str. 56.

      (2)  SL L 162, 1.7.1996., str. 1.

      (3)  SL L 232, 14.8.1992., str. 34.

      (4)  SL L 237, 20.8.1992., str. 29.

      (5)  SL L 332, 18.11.1992., str. 22.

      (6)  SL L 340, 11.12.1991., str. 17.

      (7)  SL L 148, 30.6.1995., str. 52.

      (8)  SL L 224, 18.8.1990., str. 42.
   PRILOG I.
   Detaljna pravila za dokumentacijske preglede živih životinja iz trećih zemalja

               1.

               Svaki certifikat koji prati pošiljku živih životinja koje potječu iz treće zemlje mora biti pregledan kako bi se potvrdilo:

                           (a)

                           da je isti izvorni certifikat izdan na jeziku zemlje podrijetla i da je sastavljen na najmanje jednom od službenih jezika država članica granične inspekcijske postaje i konačnog odredišta;

                           (b)

                           da se isti odnosi na treću zemlju ili dio treće zemlje odobrene za izvoz u Zajednicu;

                           (c)

                           da njegov izgled i sadržaj odgovaraju primjerku propisanom za živu životinju i predmetnu treću zemlju;

                           (d)

                           da se sastoji od jednog lista papira;

                           (e)

                           da je u cijelosti popunjen;

                           (f)

                           da se datum izdavanja certifikata odnosi na datum utovara živih životinja za njihovu otpremu u pravcu Zajednice;

                           (g)

                           da je namijenjen jednom primatelju;

                           (h)

                           da je potpisan od službenog veterinara ili prema potrebi od predstavnika službenog tijela te iskazuje čitljivo i velikim slovima njegovo ime i položaj te također, gdje se to traži, da su službeni pečat treće zemlje i potpis različite boje od one kojom je certifikat tiskan;

                           (i)

                           da certifikat nije izmijenjen osim precrtavanjima koja moraju biti potpisana i ovjerena pečatom od strane veterinara koji izdaje certifikat.

               2.

               Nadležno tijelo mora pregledati pisani plan prijeđenog puta i plan puta od vanjske granice do konačnog odredišta kada se zahtijeva da ih prijevoznik dostavi u skladu s Direktivom 91/628/EEZ. Pisani plan prijeđenog puta i plan puta sastavlja se na najmanje jednom od službenih jezika država članica granične inspekcijske postaje i konačnog odredišta.

         PRILOG II.
   Minimalni zahtjevi za pojedinačne preglede papkara i kopitara, obzirom na sposobnost životinja za put, klinički pregled i postupke uzimanja uzoraka na graničnim inspekcijskim postajama
   I.   Pregled s obzirom na sposobnosti životinja za put

   Osim dolje opisanog kliničkog pregleda, potrebno je izvršiti procjenu sposobnosti životinje za daljnji prijevoz. Takva procjena uzima u obzir dužinu već prijeđenog puta, uključujući prethodno hranjenje, napajanje i odmor. Također uzima u obzir dužinu putovanja koje preostaje uključujući namjeravano hranjenje, napajanje i odmor tijekom tog dijela putovanja.
   Prijevozna sredstva za životinju moraju se pregledati u smislu udovoljenja odgovarajućim odredbama Direktive 91/628/EEZ.
   II.   Klinički pregled

   Klinički pregled sastoji se najmanje od sljedećeg:

               1.

               vizualni pregled životinje, uključujući opću procjenu njenog zdravstvenog stanja, njene sposobnosti slobodnog kretanja, stanja njene kože i sluznice i svako prisustvo nefizioloških izlučevina;

               2.

               promatranje dišnog i probavnog sustava;

               3.

               nasumično mjerenje tjelesne temperature. Ovo se ne mora provoditi na životinjama kod kojih nisu otkrivene nepravilnosti na temelju točke 1. ili 2;

               4.

               palpacija je potrebna samo kada su otkrivene nepravilnosti na temelju točki 1., 2. ili 3.

         III.   Postupak uzimanja uzoraka

   Uzimanje uzoraka se provodi s ciljem provjere udovoljenju zdravstvenim uvjetima propisanim u pratećem veterinarskom certifikatu.

               1.

               Najmanje 3 % pošiljki mjesečno podvrgava se serološkim pretragama. Najmanje 10 % životinja iz pošiljke se uzorkuje, s minimalno četiri životinje. Ako se naiđe na probleme, postotak se mora povećati.

               2.

               Službeni veterinar može također uzeti bilo koje druge uzorke od životinja u pošiljci.

         PRILOG III.
   Model pečata za odbijanje propisan člankom 6. stavkom 6:


Odluka Komisije od 24/04/2015 u kojoj se određuje koncentracija kompatibilna sa zajedničkim tržištem (Predmet br. COMP/M.7568 - M1 FASHION / LVMH / PEPE JEANS GROUP) prema Uredbi Vijeća (EZ) br. 139/2004 (Samo je engleski tekst vjerodostojan)


Odluka Komisije od 05/04/2013 u kojoj se određuje koncentracija kompatibilna sa zajedničkim tržištem (Predmet br. COMP/M.6789 - BERTELSMANN / PEARSON / PENGUIN RANDOM HOUSE) prema Uredbi Vijeća (EZ) br. 139/2004 (Samo je engleski tekst vjerodostojan)


Odluka Komisije od 20/03/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8377 - SPIE / SAG) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2005/823/EZ: Odluka Komisije od 22. studenoga 2005. o izmjeni Odluke 2001/671/EZ o provedbi Direktive Vijeća 89/106/EEZ u odnosu na kategorizaciju otpornosti na vanjski požar krovova i krovnih pokrova (priopćena pod brojem dokumenta C(2005) 4437)  Tekst značajan za EGP

text:
               13/Sv. 051

               HR

               Službeni list Europske unije

               127

         32005D0823

               L 307/53

               SLUŽBENI LIST EUROPSKE UNIJE

               22.11.2005.

      ODLUKA KOMISIJE

   od 22. studenoga 2005.
   o izmjeni Odluke 2001/671/EZ o provedbi Direktive Vijeća 89/106/EEZ u odnosu na kategorizaciju otpornosti na vanjski požar krovova i krovnih pokrova
   (priopćena pod brojem dokumenta C(2005) 4437)
   (Tekst značajan za EGP)
   (2005/823/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 89/106/EEZ od 21. prosinca 1988. o usklađivanju zakona i drugih propisa država članica u odnosu na građevne proizvode (1), a posebno njezin članak 20. stavak 2. točku (a),
   budući da:

               (1)

               Komisija je Odlukom 2001/671/EZ od 21. kolovoza 2001. o provedbi Direktive Vijeća 89/106/EEZ u odnosu na kategorizaciju otpornosti na vanjski požar krovova i krovnih pokrova (2) utvrdila kategorizacijski sustav otpornosti na vanjski požar krovova i krovnih pokrova.

               (2)

               Nakon pregleda treba uvesti dodatne kategorije radi prilagodbe regulatornim potrebama Irske i Ujedinjene Kraljevine.

               (3)

               Stoga Odluku 2001/671/EZ treba na odgovarajući način izmijeniti.

               (4)

               Mjere predviđene ovom Odlukom u skladu su s mišljenjem Stalnog odbora za građevinarstvo,

         DONIJELA JE OVU ODLUKU:
   Članak 1.
   Prilog Odluci 2001/671/EZ mijenja se u skladu s Prilogom ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 22. studenoga 2005.

            Za Komisiju

         Günter VERHEUGEN

            Potpredsjednik

      (1)  SL L 40, 11.2.1989., str. 12. Direktiva kako je zadnje izmijenjena Uredbom (EZ) br. 1882/2003 Europskog parlamenta i Vijeća (SL L 284, 31.10.2003., str 1.).

      (2)  SL L 235, 4.9.2001., str. 20.
   PRILOG
   Prilog Odluci 2001/671/EZ mijenja se kako slijedi:

               1.

               Odjeljak pod naslovom „PREAMBULA” mijenja se kako slijedi:

                           (a)

                           prvi stavak zamjenjuje se s „primjenjuje se ENV 1187:2002 i naknadno dopunjene verzije. Dopunjena verzija uključuje, inter alia, nove revizije/izmjene verzija ENV i EN ove norme”;

                           (b)

                           u drugom stavku, „CR 1187:2001” zamjenjuje se s „RNV 1187:2002”, a u drugom redu, „tri” se zamjenjuje s „četiri”;

               2.

               Odjeljak pod naslovom „SIMBOLI” mijenja se kako slijedi:

                           (a)

                           u prvom redu, riječ „tri” zamjenjuje se s „četiri”;

                           (b)

                           sva upućivanja na „CR 1187:2001” zamjenjuju se s „ENV 1187:2002”;

                           (c)

                           „— ENV 1187:2002 ispitivanje 4: XKROV (t4) gdje je t4 = ispitivanje gorivosti + vjetar + dodatno toplinsko isijavanje” ubacuje se nakon reda za CR 1187:2001 ispitivanje 3;

               3.

               U tablicu se dodaju sljedeći redovi:

                           Ispitna metoda

                           Kategorija

                           Kriteriji kategorizacije

                           „ENV 1187:2002 ispitivanje 4

                           BKROV (t4)

                           Moraju biti zadovoljeni svi navedeni uvjeti:

                                       —

                                       nema prodora u krovni sustav unutar 1 sata

                                       —

                                       u uvodnom ispitivanju, nakon povlačenja ispitnog plamena, uzorci gore < 5 minuta

                                       —

                                       u uvodnom ispitivanju, širenje plamena < 0.38 m preko goruće površine

                           CKROV (t4)

                           Moraju biti zadovoljeni svi navedeni uvjeti:

                                       —

                                       nema prodora u krovni sustav unutar 30 minuta

                                       —

                                       u uvodnom ispitivanju, nakon povlačenja ispitnog plamena, uzorci gore < 5 minuta

                                       —

                                       u uvodnom ispitivanju, širenje plamena < 0.38 m preko goruće površine

                           DKROV (t4)

                           Moraju biti zadovoljeni svi navedeni uvjeti:

                                       —

                                       krovni sustav je probijen unutar 30 minuta ali ne tijekom uvodnog ispitivanja plamenom

                                       —

                                       u uvodnom ispitivanju, nakon povlačenja ispitnog plamena, uzorci gore < 5 minuta

                                       —

                                       u uvodnom ispitivanju, širenje plamena < 0.38 m preko goruće površine

                           EKROV (t4)

                           Moraju biti zadovoljeni svi navedeni uvjeti:

                                       —

                                       krovni sustav je probijen unutar 30 minuta ali ne tijekom uvodnog ispitivanja plamenom

                                       —

                                       širenje plamena nije kontrolirano

                           FKROV (t4)

                           Nije utvrđena otpornost

                                       *

                                       Treba voditi računa o kapanju iz unutarnje strane uzorka, o svakom mehaničkom nedostatku i stvaranju šupljina dodavanjem sufiksa ‚x’ u opis kako bi se naznačilo da se jedno ili više od navedenog pojavilo tijekom ispitivanja. Osim toga, ovisno o tendenciji proizvoda tijekom ispitivanja, dodaju se slova EXT.F kako bi se naznačilo ‚ravno ili horizontalno’ te slova EXT.S kako bi se naznačila ‚tendencija’.”


title: 2009/180/EZ: Odluka Komisije od 11. ožujka 2009. o objavljivanju s ograničenjem preporuke norme EN 12312-9:2005 „Zemaljska oprema za održavanje zrakoplova– Posebni zahtjevi —Dio 9.: Spremnik/utovarivač paleta” u skladu s Direktivom 98/37/EZ Europskog parlamenta i Vijeća (priopćena pod brojem dokumenta C(2009) 1551)  Tekst značajan za EGP

text:
               13/Sv. 047

               HR

               Službeni list Europske unije

               248

         32009D0180

               L 067/85

               SLUŽBENI LIST EUROPSKE UNIJE

               11.03.2009.

      ODLUKA KOMISIJE

   od 11. ožujka 2009.
   o objavljivanju s ograničenjem preporuke norme EN 12312-9:2005 „Zemaljska oprema za održavanje zrakoplova– Posebni zahtjevi —Dio 9.: Spremnik/utovarivač paleta” u skladu s Direktivom 98/37/EZ Europskog parlamenta i Vijeća
   (priopćena pod brojem dokumenta C(2009) 1551)
   (Tekst značajan za EGP)
   (2009/180/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu 98/37/EZ Europskog parlamenta i Vijeća od 22. lipnja 1998. o usklađivanju zakonodavstava država članica u odnosu na strojeve (1), a posebno njezin članak 6. stavak 1.,
   uzimajući u obzir mišljenje stalnog odbora osnovanog u skladu s člankom 5. Direktive 98/34/EZ Europskog parlamenta i Vijeća od 22. lipnja 1998. o utvrđivanju postupka pružanja informacija u području tehničkih normi i propisa te pravila za usluge informacijskog društva (2),
   budući da:

               (1)

               Kada nacionalna norma koja prenosi usklađenu normu, a uputa na koju je objavljena u Službenom listu Europske unije, obuhvaća jedan ili više osnovnih zahtjeva za zdravlje i sigurnost navedenih u Prilogu I. Direktivi 98/37/EZ, pretpostavlja se da stroj proizveden u skladu s tom normom udovoljava osnovnim zahtjevima.

               (2)

               Sukladno prvom stavku članka 6. Direktive 98/37/EZ, Francuska je uložila formalni prigovor na normu EN 12312-9:2005, „Zemaljska oprema za održavanje zrakoplova – Posebni zahtjevi - Dio 9.: Spremnik/utovarivač paleta” koju je donio Europski odbor za standardizaciju (CEN) 21. ožujka 2005., uputa na koju je objavljena u Službenom listu Europske unije
                   (3).

               (3)

               Jedan od glavnih rizika povezanih sa spremnicima i utovarivačima paleta u zračnim lukama je upravo onaj povezan s padom s radnog položaja i drugih položaja izvođača prilikom rada s teretnim vratima i rukovanja s teretom. Potrebna je učinkovita zaštita od takvog rizika koja je prilagođena obliku zrakoplova i sprečava njegovo oštećenje.

               (4)

               Komisija je preispitala normu EN 12312-9:2005 te utvrdila da ista ne udovoljava osnovnom zahtjevu vezanom uz zdravlje i sigurnost 1.5.15. iz Priloga I. Direktivi 98/37/EZ u pogledu rizika od isklizavanja, spoticanja ili padanja u odnosu na osnovni zdravstveni zahtjev 1.1.2. (b) iz navedenog Priloga o načelima integracije sigurnosti. Posebno odredba 5.6. norme „Razbijanje, odrezivanje i ispadanje” ne sadrži specifikacije o izboru, dizajnu i konstrukciji sredstava koje je potrebno upotrijebiti za zaštitu od ispadanja iz spremnika i utovarivača paleta nego samo upućuje na opće specifikacije norme EN 1915-1:2001, „Zemaljska oprema za održavanje zrakoplova –Opći zahtjevi -Dio 1.: Osnovni sigurnosni zahtjevi” koja opisuje različite vrste zaštite koji se mogu primijeniti.

               (5)

               U interesu sigurnosti i pravne sigurnosti objavljivanje upute na normu EN 12312-9:2005 u Službenom listu Europske unije trebalo bi biti popraćeno odgovarajućim upozorenjem.

               (6)

               Države članice trebaju dodati isto takvo upozorenje kod objavljivanja upute na nacionalne norme koja prenosi normu EN 12312-9:2005,

         DONIJELA JE OVU ODLUKU:
   Članak 1.
   Objavljivanje upute na normu EN 12312-9:2005 „Zemaljska oprema za održavanje zrakoplova - Posebni zahtjevi - Dio 9.: Spremnik/utovarivač paleta” u Službenom listu Europske unije provodi se na način utvrđen u Prilogu.
   Članak 2.
   Kada države članice u skladu s člankom 5. stavkom 2. Direktive 98/37/EZ objave uputu na nacionalnu normu koja prenosi usklađenu normu EN 12312-9:2005, prilažu i upozorenje koje odgovara upozorenju iz Priloga ovoj Odluci.
   Članak 3.
   Ova je Odluka upućena državama članicama.

      Sastavljeno u Bruxellesu 11. ožujka 2009.

            Za Komisiju

         Günter VERHEUGEN

            Potpredsjednik

      (1)  SL L 207, 23.7.1998., str. 1.

      (2)  SL L 204, 21.7.1998., str. 37.

      (3)  SL C 336, 31.12.2005., str. 12.
   PRILOG

      Objavljivanje naslova i uputa na europske usklađene norme u skladu s Direktivom 98/37/EZ

               ESO (1)

               Uputa i naslov usklađene norme
               (i referentni dokument)

               Prva objava u SL

               Uputa na zamijenjenu normu

               Datum kad prestaje važiti pretpostavka sukladnosti zamijenjene norme
               (Napomena 1.)

               CEN

               EN 12312-9:2005
               „Zemaljska oprema za održavanje zrakoplova – Posebni zahtjevi - Dio 9.: Spremnik/utovarivač paleta”

               31.12.2005.

               —

                              Upozorenje:

                           Ovo se objavljivanje ne odnosi na odredbu 5.6. norme čija primjena ne predstavlja pretpostavku sukladnosti s osnovnim zahtjevom za zdravlje i sigurnost 1.5.15. iz Priloga I. Direktivi 98/37/EZ, a u vezi sa zahtjevom 1.1.2(b) iz istog Priloga.

               Napomena 1.

               Općenito će dan prestanka pretpostavke sukladnosti biti dan povlačenja („dow”) koji utvrđuje Europska organizacija za normizaciju, no potrebno je korisnicima tih normi skrenuti pozornost na činjenicu da u određenim iznimnim slučajevima postupak može biti drukčiji.

      Napomena:

               —

               sve informacije o dostupnosti normi mogu se pribaviti ili od Europske organizacije za normizaciju ili od državnih tijela za normizaciju čiji je popis priložen Direktivi 98/34/EZ,

               —

               objava uputa u Službenom listu Europske unije ne znači da su norme dostupne na svim jezicima Zajednice.

         Dodatne informacije o usklađenim normama dostupne su na internetu:
   http://europa.eu.int/comm/enterprise/newapproach/standardization/harmstds/

      (1)  ESO: Europska organizacija za normizaciju:

               —

               CEN: rue de Stassart/de Stassartstraat 36, 1050 Bruxelles, Belgija, tel. + 32 25500811; faks + 32 25500819 (http://www.cen.eu).


Odluka Komisije od 06/05/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7211 - AXA / PSPIB / REAL ESTATE PORTFOLIO IN MILAN) prema Uredbi Vijeća (EZ) br. 139/2004 (Samo je engleski tekst vjerodostojan)


Odluka Komisije od 12/12/2016 u kojoj se određuje koncentracija kompatibilna sa zajedničkim tržištem (Predmet br. COMP/M.8300 - HEWLETT PACKARD ENTERPRISE SERVICES / COMPUTER SCIENCES CORPORATION) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 05/04/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8293 - 3i / APG / ATP / EISER INFRASTRUCTURE PORTFOLIO) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 29/04/2016 u kojoj se određuje koncentracija kompatibilna sa zajedničkim tržištem (Predmet br. COMP/M.7859 - OMV / ECONGAS) prema Uredbi Vijeća (EZ) No 139/2004 (Vjerodostojan je samo tekst na njemačkom jeziku)


Odluka Komisije od 18/01/2016 u kojoj se određuje koncentracija kompatibilna sa zajedničkim tržištem (Predmet br. COMP/M.7855 - AGEAS / AXA PORTUGAL) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 17/06/2016 u kojoj se određuje koncentracija kompatibilna sa zajedničkim tržištem (Predmet br. COMP/M.8048 - ARDAGH / BALL REXAM DIVESTMENT BUSINESS) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 10/05/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8384 - CARLYLE / CITIC / McDONALD's / McDONALD's CHINA) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: Odluka br. 554/2014/EU Europskog parlamenta i Vijeća od 15. svibnja 2014. o sudjelovanju Unije u Programu istraživanja i razvoja u području aktivnog i potpomognutog života, koji zajednički poduzima više država članica

text:
               7.6.2014

               HR

               Službeni list Europske unije

               L 169/14

         ODLUKA br. 554/2014/EU EUROPSKOG PARLAMENTA I VIJEĆA
   od 15. svibnja 2014.
   o sudjelovanju Unije u Programu istraživanja i razvoja u području aktivnog i potpomognutog života, koji zajednički poduzima više država članica
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 185. i članak 188. drugi stavak,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskoga gospodarskog i socijalnog odbora (1),
   u skladu s redovnim zakonodavnim postupkom (2),
   budući da:

               (1)

               Komisija je u svojoj Komunikaciji od 3. ožujka 2010. pod nazivom „Europa 2020. – Strategija za pametan, održiv i uključiv rast” („strategija Europa 2020.”) naglasila potrebu stvaranja povoljnih uvjeta za ulaganje u znanje i inovacije s ciljem postizanja pametnog, održivog i uključivog rasta u Uniji. I Europski parlament i Vijeće podržali su tu strategiju.

               (2)

               Uredbom (EU) br. 1291/2013 Europskog parlamenta i Vijeća (3) uspostavljen je Okvirni program za istraživanja i inovacije Obzor 2020. (2014. – 2020.) („program Obzor 2020.”). Cilj je programa Obzor 2020. postići snažniji učinak u pogledu istraživanja i inovacija jačanjem javno-javnih partnerstava, uključujući i sudjelovanjem Unije u programima koje poduzima više država članica u skladu s člankom 185. Ugovora o funkcioniranju Europske unije.

               (3)

               Cilj javno-javnih partnerstava trebao bi biti razvoj bliskijih sinergija, povećanje koordinacije te izbjegavanje nepotrebnog udvostručavanja u odnosu na istraživačke programe Unije te međunarodne, nacionalne i regionalne istraživačke programe te bi ona trebala u potpunosti poštovati opća načela programa Obzor 2020., a posebno ona koja se odnose na otvorenost i transparentnost. Uz to bi trebalo osigurati otvoreni pristup znanstvenim publikacijama.

               (4)

               Odlukom br. 742/2008/EZ Europskog parlamenta i Vijeća (4) predviđen je financijski doprinos Zajednice Zajedničkom programu istraživanja i razvoja u području života potpomognutog okolinom („zajednički program AAL”) koji odgovara doprinosu država članica, ali ne premašuje 150 000 000 EUR u razdoblju trajanja Sedmog okvirnog programa Europske zajednice za istraživanja, tehnološki razvoj i demonstracijske aktivnosti (2007. – 2013.) uspostavljenog Odlukom br. 1982/2006/EZ Europskog parlamenta i Vijeća (5).

               (5)

               U prosincu 2012. Komisija je Europskom parlamentu i Vijeću podnijela izvješće o privremenoj evaluaciji zajedničkog programa AAL. Tu evaluaciju provelo je stručno povjerenstvo. Opće je mišljenje stručnog povjerenstva da je u ostvarivanju ciljeva zajedničkog programa AAL ostvaren dobar napredak, da su programom postignuti izvanredni rezultati te da bi ga trebalo nastaviti i nakon završetka trenutačnog razdoblja financiranja. Međutim, stručno povjerenstvo utvrdilo je i nekoliko nedostataka, posebno potrebu za većim sudjelovanjem korisnika u projektima u što ranijoj fazi i za dodatnim poboljšanjem operativne uspješnosti u pogledu trajanja postupaka do sklapanja ugovora i isplate.

               (6)

               U privremenoj evaluaciji iz 2010. i procesu savjetovanja iz 2012. istaknuta je raznolikost financijskih instrumenata, pravila o prihvatljivosti i sustava povrata troškova. Države sudionice bi, kroz Opću skupštinu zajedničkog programa AAL, mogle razmotriti ovo pitanje i promicati razmjenu dobrih praksi.

               (7)

               U svojoj komunikaciji od 12. listopada 2006. pod nazivom „Demografska budućnost Europe – od izazova do mogućnosti”, Komisija je naglasila činjenicu da je demografsko starenje jedan od glavnih izazova s kojima se suočavaju sve države članice te da bi sve veća uporaba novih tehnologija mogla pomoći u kontroliranju troškova, poboljšati blagostanje i promicati aktivno sudjelovanje starijih osoba u društvu te poboljšati konkurentnost gospodarstva Unije.

               (8)

               U okviru vodeće inicijative strategije Europa 2020. „Unija inovacija” Komisija je navela starenje stanovništva kao jedan od društvenih izazova u kojem revolucionarne inovacije mogu imati važnu ulogu i povećati konkurentnost te europskim poduzećima omogućiti prednost u razvoju novih tehnologija te ostvarivanje rasta i zauzimanje globalnog vodećeg položaja na novim tržištima rasta, zatim poboljšati kvalitetu i učinkovitost javnih usluga i na taj način doprinijeti stvaranju velikog broja novih kvalitetnih radnih mjesta.

               (9)

               Oko 20 milijuna ljudi širom Unije zaposleno je na poslovima „bijelih kuta” u sektoru zdravstva i socijalnih usluga, što je brojka za koju se očekuje da će se povećati u nadolazećim godinama zbog starenja stanovništva. Osposobljavanje i cjeloživotno učenje u tom osjetljivom sektoru trebali bi biti ključni prioritet. Stoga bi se potreba za poslovima bijelih kuta i za ulaganjem u moderne vještine, kao što je korištenje informacijskih tehnologija, trebala točnije procijeniti.

               (10)

               U svojoj komunikaciji od 19. svibnja 2010. pod nazivom „Digitalni program za Europu”, Komisija je predložila da se ojača zajednički program AAL kako bi se odgovorilo na izazov starenja stanovništva.

               (11)

               U svojoj komunikaciji od 29. veljače 2012. pod nazivom „Ostvarivanje strateškog provedbenog plana Europskog inovacijskog partnerstva za aktivno i zdravo starenje” Komisija je predložila da se uzmu u obzir relevantni prioriteti strateškog provedbenog plana za buduće programe rada i instrumente u području istraživanja i inovacija koji su dio programa Obzor 2020. Komisija je također predložila da se uzmu u obzir doprinosi koje zajednički program AAL može dati Europskom inovacijskom partnerstvu za aktivno i zdravo starenje.

               (12)

               U okviru Europskog inovacijskog partnerstva za aktivno i zdravo starenje, osnovanog u sklopu Unije inovacija, očekuje se da će inovativna rješenja temeljena na informacijskim i komunikacijskim tehnologijama znatno doprinijeti ostvarivanju njegovih ciljeva od dvije dodatne godine zdravog života do 2020. te poboljšati kvalitetu života građana i učinkovitost sustavâ skrbi u Uniji. Njegovim strateškim provedbenim planom određuju se prioriteti za ubrzanje i povećanje inovacija u trima područjima povezanima s aktivnim i zdravim starenjem širom Unije: prevencija i promicanje zdravlja, skrb i liječenje te samostalan život i društvena uključenost.

               (13)

               S obzirom na to da se sustavima informacijskih i komunikacijskih tehnologija obrađuje velika količina osobnih podataka i profila te se komunicira u stvarnom vremenu, što sa sobom nosi visok rizik od povreda sigurnosti podataka, trebalo bi uzeti u obzir aspekte zaštite podataka. Povrh toga, trebalo bi poštovati pravo na privatnost.

               (14)

               Program istraživanja i razvoja u području aktivnog i potpomognutog života („program AAL”) trebao bi se nadovezati na dostignuća prethodnog programa te riješiti njegove nedostatke poticanjem sudjelovanja dovoljnog broja korisnika u projektima od samog početka kako bi se osiguralo da su osmišljena rješenja prihvatljiva i da odgovaraju specifičnim potrebama korisnika te osiguranjem bolje provedbe programa AAL.

               (15)

               Pri provedbi programa AAL trebalo bi uzeti u obzir široku definiciju inovacija kojom se obuhvaćaju organizacijski, poslovni, tehnološki, društveni i okolišni aspekti. Trebala bi osigurati multidisciplinaran pristup i integraciju društvenih i humanističkih znanosti u programu AAL.

               (16)

               Aktivnosti u okviru programa AAL trebale bi biti u skladu s ciljevima i prioritetima u području istraživanja i inovacija programa Obzor 2020. te općim načelima i uvjetima utvrđenima u članku 26. Uredbe (EU) br. 1291/2013.

               (17)

               Trebalo bi odrediti gornju granicu za financijsko sudjelovanje Unije u programu AAL u razdoblju trajanja programa Obzor 2020. Financijsko sudjelovanje Unije u programu AAL ne bi smjelo biti veće od financijskog doprinosa država sudionica u razdoblju trajanja programa Obzor 2020. kako bi se postigao snažan učinak poluge i osiguralo aktivno sudjelovanje država sudionica u postizanju ciljeva programa AAL.

               (18)

               Kako bi se u obzir uzelo trajanje programa Obzor 2020., pozive na podnošenje prijedloga na temelju ovog programa AAL trebalo bi pokrenuti najkasnije 31. prosinca 2020. U opravdanim slučajevima pozivi na podnošenje prijedloga mogu se pokrenuti do 31. prosinca 2021.

               (19)

               U skladu s ciljevima Uredbe (EU) br. 1291/2013, svaka država članica i svaka zemlja pridružena programu Obzor 2020. trebala bi imati pravo na sudjelovanje u programu AAL u svakom prikladnom trenutku.

               (20)

               Kako bi se osiguralo da financijska obveza koju je preuzela Unija ne bude veća od financijske obveze koju su preuzele države sudionice, financijski doprinos Unije trebao bi biti uvjetovan preuzimanjem formalnih obveza od strane država sudionica prije pokretanja programa AAL i njihovim ispunjavanjem tih obveza. Doprinos država sudionica programu AAL trebao bi uključivati administrativne troškove nastale na nacionalnoj razini pri učinkovitoj provedbi programa AAL.

               (21)

               Za zajedničku provedbu programa AAL potrebna je provedbena struktura. Države sudionice sporazumjele su se o provedbenoj strukturi za program AAL te su 2007. osnovale „Ambient Assisted Living” aisbl, međunarodno neprofitno udruženje koje ima pravnu osobnost i osnovano je u skladu s belgijskim pravom („AALA”). S obzirom na to da se, u skladu s izvješćem o privremenoj evaluaciji, postojeća upravljačka struktura zajedničkog programa AAL pokazala učinkovitom i kvalitetnom, AALA bi trebala služiti kao provedbena struktura te bi trebala preuzeti ulogu tijela za dodjelu i praćenje programa AAL. AALA bi trebala upravljati financijskim doprinosom Unije i osigurati učinkovitu provedbu programa AAL.

               (22)

               Kako bi se ostvarili ciljevi programa AAL, AALA bi trebala pružati financijsku potporu uglavnom bespovratnim sredstvima za sudionike u djelovanjima koje je ona odabrala. Ta djelovanja trebala bi se odabirati na temelju poziva na podnošenje prijedloga u nadležnosti AALA-e uz pomoć neovisnih vanjskih stručnjaka. Popis redoslijeda prijedloga trebao bi biti obvezujući u pogledu odabira prijedloga i dodjele sredstava iz financijskoga doprinosa Unije i nacionalnih proračuna za projekte programa AAL.

               (23)

               Financijskim doprinosom Unije trebalo bi upravljati u skladu s načelima dobrog financijskog upravljanja i pravilima neizravnog upravljanja utvrđenima u Uredbi (EU, Euratom) br. 966/2012 Europskog parlamenta i Vijeća (6) i Delegiranoj uredbi Komisije (EU) br. 1268/2012 (7).

               (24)

               Komisija bi radi zaštite financijskih interesa Unije trebala imati pravo razmjernim mjerama smanjiti, uskratiti ili ukinuti financijski doprinos Unije kada se program AAL provodi neprimjereno, djelomično ili s kašnjenjem, odnosno kada države sudionice ne doprinose financiranju programa AAL ili to čine djelomično ili s kašnjenjem. Ta bi prava trebalo predvidjeti u sporazumu o delegiranju koji se treba sklopiti između Unije i AALA-e.

               (25)

               Radi pojednostavljenja, trebalo bi smanjiti administrativno opterećenje svih strana. Trebale bi se izbjegavati dvostruke revizije te prekomjerna dokumentacija i izvješća. Pri provođenju revizije trebalo bi, prema potrebi, uzeti u obzir posebnosti nacionalnih programa.

               (26)

               Sudjelovanje u neizravnim djelovanjima koja se financiraju iz programa AAL podliježe Uredbi (EU) br. 1290/2013 Europskog parlamenta i Vijeća (8). Međutim, zbog posebnih operativnih potreba programa AAL potrebno je predvidjeti odstupanja od te uredbe u skladu s njezinim člankom 1. stavkom 3.

               (27)

               Pozivi na podnošenje prijedloga od strane AALA-e također bi trebali biti objavljeni na jedinstvenom portalu namijenjenom sudionicima te putem drugih elektroničkih načina širenja informacija u sklopu programa Obzor 2020. kojima upravlja Komisija.

               (28)

               Posebna odstupanja od Uredbe (EU) br. 1290/2013 potrebna su jer je program AAL osmišljen kao tržišno usmjeren program za istraživanja i inovacije u okviru kojeg se objedinjuju brojni različiti tokovi nacionalnog financiranja (poput programa financiranja istraživanja, inovacija, zdravstva i industrije). Ovisno o svojoj prirodi, ti nacionalni programi imaju različita pravila za sudjelovanje i od njih se ne može očekivati da budu u potpunosti usklađeni s Uredbom (EU) br. 1290/ 2013. Osim toga, program AAL usmjeren je posebno na mala i srednja poduzeća i organizacije korisnika koji obično ne sudjeluju u istraživačkim i inovacijskim aktivnostima Unije. Kako bi se olakšalo sudjelovanje tih poduzeća i organizacija, financijski doprinos Unije daje se u skladu s dobro poznatim pravilima njihovih nacionalnih programa financiranja te provodi kao jednokratna dodjela bespovratnih sredstava u kojoj je financiranje Unije združeno s odgovarajućim nacionalnim financiranjem.

               (29)

               Financijske interese Unije trebalo bi zaštititi razmjernim mjerama tijekom cijelog ciklusa rashoda, uključujući sprečavanjem, otkrivanjem i istraživanjem nepravilnosti, povratom izgubljenih, pogrešno isplaćenih ili nepravilno upotrijebljenih sredstava te, prema potrebi, administrativnim i financijskim sankcijama u skladu s Uredbom (EU, Euratom) br. 966/2012.

               (30)

               Komisija bi trebala, uz pomoć neovisnih stručnjaka, provesti privremenu evaluaciju kojom se posebno ocjenjuje kvaliteta i učinkovitost programa AAL te napredak u odnosu na postavljene ciljeve, kao i završnu evaluaciju te sastaviti izvješće o tim evaluacijama.

               (31)

               Evaluacija bi se trebala temeljiti na točnim i ažuriranim informacijama. AALA i države sudionice trebale bi stoga na zahtjev Komisije dostaviti sve informacije potrebne Komisiji kako bi ih uključila u izvješća o evaluaciji programa AAL.

               (32)

               Djelovanja predviđena u programu AAL trebala bi doprinijeti jačanju europskih javnih zdravstvenih sustava i sustava skrbi jer su oni od presudne važnosti za održavanje društvenog blagostanja i smanjenje razlika u blagostanju između regija i kategorija stanovništva koje se alarmantno povećavaju zbog trenutačne gospodarske i društvene krize.

               (33)

               Program AAL trebao bi osigurati djelotvorno promicanje ravnopravnosti spolova kako je utvrđeno u programu Obzor 2020. Program AAL trebao bi promicati ravnopravnost spolova i rodnu dimenziju u području istraživanja i inovacija. Posebnu pozornost trebalo bi obratiti na rodnu ravnotežu, podložno stanju u tom području, u evaluacijskim povjerenstvima i tijelima poput savjetodavnih ili stručnih skupina. Rodna dimenzija trebala bi se adekvatno integrirati u sadržaj istraživanja i inovacija u strategijama, programima i projektima te pratiti kroz sve faze ciklusa istraživanja.

               (34)

               Program AAL trebao bi se pridržavati etičkih načela kako su utvrđena u programu Obzor 2020. Posebna pozornost trebala bi se obratiti na načelo proporcionalnosti, pravo na privatnost, pravo na zaštitu osobnih podataka, pravo na fizički i psihički integritet, pravo na nediskriminaciju i potrebu za osiguranjem visokih razina zaštite ljudskog zdravlja.

               (35)

               S obzirom na to da su države sudionice odlučile nastaviti program AAL i s obzirom na to da ciljeve ove Odluke, to jest izravno podupiranje i nadopunjavanje politika Unije u području aktivnog i zdravog starenja, ne mogu dostatno ostvariti države članice, nego se zbog opsega djelovanja oni na bolji način mogu ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj Uniji. U skladu s načelom proporcionalnosti utvrđenim u tom članku, ova Odluka ne prelazi ono što je potrebno za ostvarivanje tih ciljeva,

         DONIJELI SU OVU ODLUKU:
   Članak 1.
   Sudjelovanje u programu AAL
   1.   Unija sudjeluje u Programu istraživanja i razvoja u području aktivnog i potpomognutog života („program AAL”) koji zajednički poduzimaju Austrija, Belgija, Cipar, Danska, Francuska, Irska, Luksemburg, Mađarska, Nizozemska, Poljska, Portugal, Rumunjska, Slovenija, Španjolska, Švedska, Švicarska i Ujedinjena Kraljevina („države sudionice”) u skladu s uvjetima utvrđenima u ovoj Odluci.
   2.   Svaka država članica koja nije navedena u stavku 1. i svaka druga zemlja pridružena programu Obzor 2020. može se prijaviti za sudjelovanje u programu AAL u svakom trenutku, ako ispunjava uvjet utvrđen u članku 3. stavku 1. točki (c) ove Odluke. Ako ispunjava uvjet utvrđen u članku 3. stavku 1. točki (c), za potrebe ove Odluke smatra se državom sudionicom.
   Članak 2.
   Financijski doprinos Unije
   1.   Financijski doprinos Unije za pokrivanje administrativnih i operativnih troškova programa AAL iznosi najviše 175 000 000 EUR. Financijski doprinos Unije isplaćuje se iz odobrenih sredstava općeg proračuna Unije dodijeljenih odgovarajućim dijelovima posebnog programa za provedbu programa Obzor 2020., uspostavljenog Odlukom Vijeća 2013/743/EU (9) u skladu s člankom 58. stavkom 1. točkom (c) podtočkom vi. i člancima 60. i 61. Uredbe (EU, Euratom) br. 966/2012.
   2.   Godišnja financijska obveza Unije za program AAL ne smije biti veća od godišnje financijske obveze koju su za program AAL preuzele države sudionice.
   3.   Iznos koji ne premašuje 6 % financijskog doprinosa Unije iz stavka 1. koristi se kao doprinos za administrativne troškove programa AAL.
   Članak 3.
   Uvjeti financijskog doprinosa Unije
   1.   Financijski doprinos Unije podliježe sljedećim uvjetima:

               (a)

               da države sudionice dokažu da je program AAL uspostavljen u skladu s prilozima I. i II.;

               (b)

               da države sudionice ili organizacije koje su imenovale države sudionice imenuju AALA-u, kao strukturu nadležnu za provedbu programa AAL te dodjelu i praćenje financijskog doprinosa Unije;

               (c)

               da se svaka država sudionica obveže doprinijeti financiranju programa AAL;

               (d)

               da AALA dokaže sposobnost provedbe programa AAL, uključujući dodjelu i praćenje doprinosa Unije u okviru neizravnog upravljanja proračunom Unije u skladu s člancima 58., 60. i 61. Uredbe (EU, Euratom) br. 966/2012; i

               (e)

               da se za program AAL uspostavi model upravljanja u skladu s Prilogom III.

         2.   Tijekom provedbe programa AAL financijski doprinos Unije podliježe i sljedećim uvjetima:

               (a)

               da AALA provede ciljeve programa AAL utvrđene u Prilogu I. i aktivnosti utvrđene u Prilogu II. ovoj Odluci u skladu s Uredbom (EU) br. 1290/2013, podložno članku 5. ove Odluke;

               (b)

               da se zadrži prikladan i učinkovit model upravljanja u skladu s Prilogom III.;

               (c)

               da AALA poštuje zahtjeve izvješćivanja utvrđene u članku 60. stavku 5. Uredbe (EU, Euratom) br. 966/2012; i

               (d)

               da svaka država sudionica ispuni preuzete obveze iz stavka 1. točke (c) i da se ispune preuzete godišnje obveze doprinosa financiranju programa AAL.

         Članak 4.
   Doprinosi država sudionica
   Doprinosi država sudionica obuhvaćaju sljedeće:

               (a)

               financijske doprinose za neizravna djelovanja podržana u okviru programa AAL u skladu s Prilogom II.;

               (b)

               doprinose u naravi koji odgovaraju administrativnim troškovima nacionalnih uprava nastalih pri učinkovitoj provedbi programa AAL u skladu s Prilogom II.

         Članak 5.
   Pravila za sudjelovanje i širenje rezultata
   1.   Za potrebe Uredbe (EU) br. 1290/2013, AALA se smatra tijelom za financiranje i pruža financijsku potporu neizravnim djelovanjima u skladu s Prilogom II. ovoj Odluci.
   2.   Odstupajući od članka 15. stavka 9. Uredbe (EU) br. 1290/2013, financijsku sposobnost podnositelja zahtjeva provjerava imenovana nacionalna organizacija za upravljanje programima u skladu s pravilima za sudjelovanje u utvrđenim nacionalnim programima.
   3.   Odstupajući od članka 18. stavka 2. Uredbe (EU) br. 1290/2013, sporazume o dodjeli bespovratnih sredstava sa sudionicima potpisuju imenovane nacionalne agencije za upravljanje programima.
   4.   Odstupajući od članka 23. stavka 1. i stavaka od 5. do 7. te članaka od 25. do 35. Uredbe (EU) br. 1290/2013, na bespovratna sredstva kojima upravljaju imenovane nacionalne agencije za upravljanje programima primjenjuju se pravila financiranja iz utvrđenih nacionalnih programa.
   5.   Odstupajući od članaka od 41. do 49. Uredbe (EU) br. 1290/2013, primjenjuju se pravila utvrđenih nacionalnih programa koja se odnose na rezultate i prava pristupa postojećem znanju i rezultatima, ne dovodeći u pitanje načelo otvorenog pristupa znanstvenim publikacijama utvrđeno u članku 18. Uredbe (EU) br. 1291/2013.
   Članak 6.
   Provedba programa AAL
   Program AAL provodi se na temelju strategije provedene putem godišnjih planova rada u skladu s Prilogom II.
   Članak 7.
   Sporazumi između Unije i AALA-e
   1.   Komisija, podložno pozitivnoj ex-ante ocjeni AALA-e u skladu s člankom 61. stavkom 1. Uredbe (EU, Euratom) br. 966/2012, u ime Unije s AALA-om sklapa sporazum o delegiranju i sporazume o godišnjem prijenosu sredstava.
   2.   Sporazum o delegiranju iz stavka 1. sklapa se u skladu s člankom 58. stavkom 3. te člancima 60. i 61. Uredbe (EU, Euratom) br. 966/2012 i člankom 40. Delegirane uredbe (EU) br. 1268/2012. U njemu se utvrđuje i sljedeće:

               (a)

               zahtjevi povezani s doprinosom AALA-e u pogledu relevantnih pokazatelja među pokazateljima uspješnosti utvrđenima u Prilogu II. Odluci (EU) br. 2013/743/EU;

               (b)

               zahtjevi povezani s doprinosom AALA-e praćenju iz Odluke (EU) br. 2013/743/EU;

               (c)

               posebni pokazatelji uspješnosti potrebni za praćenje rada AALA-e u skladu s člankom 3. stavkom 2.;

               (d)

               postupci u vezi s dostavom podataka i informacija koji su potrebni kako bi se osiguralo da Komisija može ispuniti svoje obveze širenja rezultata i izvješćivanja.

               (e)

               odredba za objavljivanje poziva na podnošenje prijedloga od strane AALA-e, posebno na jedinstvenom portalu namijenjenom sudionicima te putem drugih elektroničkih načina širenja informacija u sklopu programa Obzor 2020. kojima upravlja Komisija.

         Članak 8.
   Ukidanje, smanjenje ili suspenzija financijskog doprinosa Unije
   1.   Kada se program AAL ne provodi u skladu s uvjetima utvrđenima u članku 3., Komisija može ukinuti, razmjerno smanjiti ili suspendirati financijski doprinos Unije u skladu sa stvarnom provedbom programa AAL.
   2.   Kada države sudionice ne doprinose financiranju programa AAL, doprinose mu djelomično ili s kašnjenjem, Komisija može ukinuti, razmjerno smanjiti ili suspendirati financijski doprinos Unije uzimajući u obzir iznos financiranja koji su dodijelile države sudionice u svrhu provedbe programa AAL.
   Članak 9.
   Ex-post revizije
   1.   Ex post revizije rashoda za neizravna djelovanja provode imenovane nacionalne agencije za upravljanje programima u skladu s člankom 29. Uredbe (EU) br. 1291/2013.
   2.   Komisija može odlučiti sama provesti revizije iz stavka 1. U takvim slučajevima ona to čini u skladu s primjenjivim pravilima, posebno s odredbama uredbi (EU, Euratom) br. 966/2012, (EU) br. 1290/2013 i (EU) br. 1291/2013.
   Članak 10.
   Zaštita financijskih interesa Unije
   1.   Komisija poduzima primjerene mjere kako bi osigurala da su pri provedbi djelovanja koja se financiraju na temelju ove Odluke financijski interesi Unije zaštićeni primjenom preventivnih mjera protiv prijevara, korupcije i drugih nezakonitih aktivnosti, učinkovitim provjerama i, ako se utvrde nepravilnosti, povratom pogrešno plaćenih iznosa te, prema potrebi, učinkovitim, proporcionalnim i odvraćajućim administrativnim i financijskim sankcijama.
   2.   Europski ured za borbu protiv prijevara (OLAF) može provoditi istrage, uključujući provjere i inspekcije na terenu, u skladu s odredbama i postupcima utvrđenima u Uredbi Vijeća (Euratom, EZ) br. 2185/96 (10) i Uredbi (EU, Euratom) br. 883/2013 Europskog parlamenta i Vijeća (11), s ciljem utvrđivanja je li došlo do prijevare, korupcije ili bilo koje druge nezakonite aktivnosti koja utječe na financijske interese Unije, a povezana je sa sporazumom o dodjeli bespovratnih sredstava, odlukom o dodjeli bespovratnih sredstava ili ugovorom koji se financira u skladu s ovom Odlukom.
   3.   Ugovori, sporazumi o dodjeli bespovratnih sredstava i oduke o dodjeli bespovratnih sredstava koji proizlaze iz provedbe ove Odluke sadrže odredbe kojima se Komisija, AALA, Revizorski sud i OLAF izričito ovlašćuju da u skladu sa svojim nadležnostima provode revizije i istrage.
   4.   AALA odobrava osoblju Komisije i drugim osobama koje ovlasti Komisija ili Revizorski sud pristup svojim lokacijama i prostorima te svim informacijama koje su potrebne za provedbu revizija iz stavka 3., uključujući informacije u elektroničkom obliku.
   5.   Pri provedbi programa AAL države sudionice poduzimaju zakonodavne, regulatorne, upravne ili druge mjere potrebne za zaštitu financijskih interesa Unije, posebno kako bi se osigurao puni povrat svih sredstava dugovanih Uniji u skladu s Uredbom (EU, Euratom) br. 966/2012 i Delegiranom uredbom (EU) br. 1268/2012.
   Članak 11.
   Priopćivanje informacija
   1.   AALA na zahtjev Komisije dostavlja sve informacije koje su Komisiji potrebne za sastavljanje izvješćâ iz članka 12.
   2.   Države sudionice putem AALA-e dostavljaju sve relevantne informacije koje zatraže Europski parlament ili Vijeće u vezi s financijskim upravljanjem programom AAL.
   3.   Komisija informacije iz stavka 2. ovog članka priopćuje u izvješćima utvrđenima u članku 12.
   Članak 12.
   Evaluacija
   1.   Komisija do 30. lipnja 2017. provodi privremenu evaluaciju programa AAL uz pomoć nezavisnih stručnjaka. Komisija sastavlja izvješće o toj evaluaciji koje sadrži zaključke evaluacije i zapažanja Komisije. Komisija šalje to izvješće Europskom parlamentu i Vijeću do 31. prosinca 2017. Rezultati privremene evaluacije programa AAL uzimaju se u obzir u privremenoj evaluaciji programa Obzor 2020.
   2.   Komisija po završetku sudjelovanja Unije u programu AAL, a najkasnije 31. prosinca 2022., provodi završnu evaluaciju programa AAL. Komisija sastavlja izvješće o toj evaluaciji koje treba sadržavati rezultate evaluacije. Komisija šalje to izvješće Europskom parlamentu i Vijeću.
   Članak 13.
   Stupanje na snagu
   Ova Odluka stupa na snagu dvadesetog dana od dana objave u Službenom listu Europske unije.
   Članak 14.
   Adresati
   Ova je Odluka upućena državama članicama.

      Sastavljeno u Bruxellesu 15. svibnja 2014.

            Za Europski parlament

            Predsjednik

         M. SCHULZ

            Za Vijeće

            Predsjednik

         D. KOURKOULAS

      (1)  Mišljenje od 10. prosinca 2013. (još nije objavljeno u Službenom listu).

      (2)  Stajalište Europskog parlamenta od 15. travnja 2014. (još nije objavljeno u Službenom listu) i odluka Vijeća od 6. svibnja 2014.

      (3)  Uredba (EU) br. 1291/2013 Europskog parlamenta i Vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ (SL L 347, 20.12.2013., str. 104.).

      (4)  Odluka br. 742/2008/EZ Europskog parlamenta i Vijeća od 9. srpnja 2008. o sudjelovanju Zajednice u programu za istraživanje i razvoj koji poduzima nekoliko država članica, a koji je usmjeren na poboljšanje kvalitete života starijih ljudi kroz korištenje novih informacijskih i komunikacijskih tehnologija (SL L 201, 30.7.2008., str. 49.).

      (5)  Odluka br. 1982/2006/EZ Europskog parlamenta i Vijeća od 18. prosinca 2006. o Sedmom okvirnom programu Europske zajednice za istraživanja, tehnološki razvoj i demonstracijske aktivnosti (2007. – 2013.) (SL L 412, 30.12.2006., str. 1.).

      (6)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.)

      (7)  Delegirana uredba Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 (SL L 362, 31.12.2012., str. 1.).

      (8)  Uredba (EU) br. 1290/2013 Europskog parlamenta i Vijeća od 11. prosinca 2013. o utvrđivanju pravila za sudjelovanje u Okvirnom programu za istraživanja i inovacije Obzor 2020. (2014. – 2020.) i širenje njegovih rezultata te stavljanju izvan snage Uredbe (EZ) br. 1906/2006 (SL L 347, 20.12.2013., str. 81.).

      (9)  Odluka Vijeća 2013/743/EU od 3. prosinca 2013. o osnivanju Posebnog programa za provedbu Okvirnog programa za istraživanje i inovacije Obzor 2020. (2014. – 2020.) i stavljanju izvan snage odluka 2006/971/EZ, 2006/972/EZ, 2006/973/EZ, 2006/974/EZ i 2006/975/EZ (SL L 347, 20.12.2013., str. 965.).

      (10)  Uredba Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (SL L 292, 15.11.1996., str. 2.).

      (11)  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (SL L 248, 18.9.2013., str. 1.).

      PRILOG I.

         CILJEVI PROGRAMA AAL

                  1.

                  Programom AAL ostvaruju se sljedeći ciljevi:

                              1.1.

                              ubrzati stvaranje i korištenje relevantnih, pristupačnih i integriranih inovativnih rješenja temeljenih na informacijskim i komunikacijskim tehnologijama namijenjenih aktivnom i zdravom starenju kod kuće, u zajednici ili na poslu, čime se poboljšava kvaliteta života, samostalnost, društvena uključenost, sudjelovanje u društvenom životu, vještine ili zapošljivost starijih osoba i doprinosi poboljšanju učinkovitosti i djelotvornosti pružanja zdravstvene i socijalne skrbi;

                              1.2.

                              podupirati razvoj rješenja koja doprinose neovisnosti i ublažavanju osjećaja društvene izolacije starijih ljudi, pri čemu komponenta informacijskih i komunikacijskih tehnologija ne umanjuje ljudski kontakt, nego ga nadopunjuje. Rješenja temeljena na informacijskim i komunikacijskim tehnologijama koja se podupiru u okviru programa AAL trebala bi biti osmišljena tako da integriraju aspekte izvan informacijskih i komunikacijskih tehnologija;

                              1.3.

                              održati i dalje razvijati kritičnu masu primijenjenih istraživanja, razvoja i inovacija na razini Unije u područjima proizvoda i usluga za aktivno i zdravo starenje temeljenih na informacijskim i komunikacijskim tehnologijama;

                              1.4.

                              razviti ekonomična, pristupačna i, prema potrebi, energetski učinkovita rješenja, uključujući utvrđivanje relevantnih normi interoperabilnosti i olakšavanje lokalizacije i prilagodbe zajedničkih rješenja koja su usklađena s različitim društvenim sklonostima, socioekonomskim čimbenicima (uključujući energetsko siromaštvo, socijalnu uključenost), rodnim aspektima i regulatornim aspektima na nacionalnoj ili regionalnoj razini te kojima se poštuje privatnost i dostojanstvo starijih osoba, uključujući zaštitu i sigurnost osobnih podataka primjenom najsuvremenije ugrađene privatnosti i koja, gdje je primjenjivo, podupiru pristup uslugama u ruralnim i udaljenim područjima ili koriste drugim skupinama ljudi, poput osoba s invaliditetom. Radi poboljšanja pristupačnosti, koncept Dizajn za sve promicat će se u razvoju i primjeni rješenja.

                  2.

                  Programom AAL stvara se povoljno okruženje za sudjelovanje malih i srednjih poduzeća.

                  3.

                  Program AAL usredotočen je na primijenjeno istraživanje i inovacije koji su tržišno usmjereni i dopunjuje povezana dugoročna istraživanja i opsežne inovacijske aktivnosti koji su predviđeni programom Obzor 2020. i drugim europskim i nacionalnim inicijativama, kao što su inicijative i aktivnosti zajedničke izrade programa koje se poduzimaju u sklopu Europskog instituta za inovacije i tehnologiju i njegovih relevantnih zajednica znanja i inovacija. On doprinosi i provedbi Europskog inovacijskog partnerstva za aktivno i zdravo starenje.

      PRILOG II.

         AKTIVNOSTI PROGRAMA AAL

      I.   Neizravna djelovanja

                  1.

                  Provedbom programa AAL uglavnom se podupiru projekti tržišno usmjerenih istraživanja i inovacija za aktivno i zdravo starenje, koji pokazuju mogućnost iskorištavanja rezultata projekta u realnom roku; takva neizravna djelovanja financiraju se u okviru programa AAL pretežno bespovratnim sredstvima. Mogući su i drugi oblici financiranja poput nagrada, pretkomercijalne nabave i javne nabave inovativnih rješenja.

                  2.

                  Osim toga, može se dati potpora i djelovanjima u svrhu posredovanja, promicanja programa, posebno aktivnostima informiranja zemalja koje trenutačno ne sudjeluju u programu AAL, djelovanjima za podizanje svijesti o trenutačnim sposobnostima, poticanje primjene inovativnih rješenja i povezivanje organizacija sa strane ponude i potražnje te olakšavanje pristupa financiranju i investitorima.

                  3.

                  Mogu dobiti potporu i djelovanja namijenjena poboljšanju kvalitete prijedloga, studije izvedivosti i radionice. Može biti predviđena suradnja s regijama Unije kako bi se proširila skupina dionika koji sudjeluju u programu AAL.

                  4.

                  Djelovanja su usmjerena na konsolidaciju i analizu različitih metoda angažmana krajnjih korisnika kako bi se razvile smjernice najbolje prakse utemeljene na dokazima.

            II.   Provedba

                  1.

                  Program AAL provodi se na temelju godišnjih planova rada kojima se utvrđuju oblici financiranja i teme poziva za podnošenje prijedloga. Planovi rada izvode se iz objavljene strategije koju je usvojila AALA, pri čemu se ističu izazovi i prioriteti.

                  2.

                  Godišnji planovi rada dogovaraju se s Komisijom i služe kao temelj za godišnji financijski doprinos Unije.

                  3.

                  Provedba programa AAL obuhvaća savjetovanja, uključujući savjetovanja o strategiji, s relevantnim dionicima (uključujući donositelje odluka iz tijela javne vlasti, predstavnike korisnika, pružatelje usluga i osiguranja u privatnom sektoru te industriju, uključujući mala i srednja poduzeća) u vezi s prioritetnim pitanjima o primijenjenim istraživanjima i inovacijama.

                  4.

                  Pri provedbi programa AAL uzimaju se u obzir demografska kretanja i demografska istraživanja s ciljem pronalaženja rješenja koja odražavaju društvenu i gospodarsku situaciju u Uniji.

                  5.

                  Pri provedbi programa AAL uzimaju se u obzir politike Unije u području industrije, klime i energetike. Programom AAL također se promiče energetska učinkovitost i odražava potreba za rješavanjem energetskog siromaštva.

                  6.

                  Pitanja ravnopravnosti spolova, etička pitanja, pitanja iz područja društvenih i humanističkih znanosti te pitanja privatnosti uzimaju se u obzir u skladu s načelima i pravilima programa Obzor 2020. Također se uzimaju u obzir relevantno zakonodavstvo Unije i nacionalno zakonodavstvo te međunarodne smjernice, posebno u vezi s pravima na privatnost i zaštitu podataka.

                  7.

                  U skladu s prirodom programa AAL, koji je blizak tržištu, te s pravilima utvrđenima u Uredbi (EU, Euratom) br. 966/2012, AALA osigurava vrijeme potrebno za dodjelu bespovratnih sredstava i vrijeme za plaćanje u skladu s Uredbom (EU) br. 1290/2013 te osigurava njihovo poštovanje od strane država sudionica tijekom provedbe programa AAL.

                  8.

                  Svaka država sudionica snažno promiče, od najranije faze svih projekata za istraživanja i inovacije, sudjelovanje organizacija koje predstavljaju subjekte sa strane ponude, uključujući krajnje korisnike.

                  9.

                  Svaka država sudionica svoje nacionalne sudionike čiji su prijedlozi prihvaćeni sufinancira putem nacionalnih agencija koje, dodatno, usmjeravaju sufinanciranje Unije iz posebne provedbene strukture na temelju opisa zajedničkog projekta koji je sastavni dio sporazuma koji trebaju sklopiti odgovarajuće imenovane nacionalne agencije za upravljanje programima i njihovi nacionalni sudionici za svaki pojedini projekt.

                  10.

                  Nakon zatvaranja poziva na podnošenje projektnih prijedloga, AALA u suradnji s imenovanim nacionalnim agencijama za upravljanje programima provodi centraliziranu provjeru prihvatljivosti. Provjera se obavlja na temelju zajedničkih kriterija prihvatljivosti za program AAL koji se objavljuju s pozivima na podnošenje projektnih prijedloga.

                  11.

                  AALA, uz pomoć nacionalnih agencija za upravljanje programima, provjerava jesu li ispunjeni dodatni nacionalni kriteriji prihvatljivosti utvrđeni u pozivima na podnošenje projektnih prijedloga.

                  12.

                  Nacionalni kriteriji prihvatljivosti odnose se samo na pravni i financijski status pojedinačnih predlagatelja, a ne na sadržaj prijedloga, i odnose se na sljedeće aspekte:

                              12.1.

                              vrstu predlagatelja, uključujući pravni status i svrhu;

                              12.2.

                              odgovornost i održivost, uključujući financijsku stabilnost, ispunjavanje poreznih i socijalnih obveza.

                  13.

                  Prihvatljive projektne prijedloge evaluira AALA uz pomoć neovisnih stručnjaka, na temelju transparentnih i zajedničkih kriterija za evaluaciju, kako je utvrđeno u objavljenom pozivu za podnošenje prijedloga, te se izrađuje redoslijed projekata. Projekti se biraju u skladu s tim redoslijedom i uzimajući u obzir dostupna financijska sredstva. Taj je odabir, nakon što ga opća skupština AALA-e usvoji, obvezujući za države sudionice.

                  14.

                  Ako određeni sudionik u projektu ne ispunjava neke od nacionalnih kriterija prihvatljivosti ili ako je odgovarajući nacionalni proračun povezan s preuzetom obvezom iscrpljen, izvršni odbor AALA-e može odlučiti da bi na središnjoj razini trebalo provesti dodatnu neovisnu evaluaciju povezanog prijedloga uz pomoć neovisnih stručnjaka kako bi se prijedlog evaluirao ili bez sudjelovanja dotičnog sudionika ili uz sudjelovanje zamjenskog sudionika, kako predlože sudionici u projektu.

                  15.

                  Pravna i financijska pitanja povezana sa sudionicima u projektima odabranima za financiranje rješavaju imenovane nacionalne agencije za upravljanje programima. Primjenjuju se nacionalna administrativna pravila i načela.

      PRILOG III.

         UPRAVLJANJE PROGRAMOM AAL

      Organizacijska struktura za program AAL jest sljedeća:

                  1.

                  AALA je posebna provedbena struktura koju osnivaju države sudionice.

                  2.

                  AALA je nadležna za sve aktivnosti zajedničkog programa AAL. Zadaće AALA-e uključuju upravljanje ugovorima i proračunom, izradu godišnjih planova rada, organizaciju poziva na podnošenje projektnih prijedloga, provedbu evaluacije i rangiranje prijedloga za financiranje.

                  3.

                  Osim toga, AALA nadzire i nadležna je za praćenje projekata te prenosi povezana plaćanja doprinosa Unije na imenovane nacionalne agencije za upravljanje programima. Također organizira aktivnosti širenja rezultata.

                  4.

                  AALA-om upravlja opća skupština. Opća skupština je tijelo za donošenje odluka programa AAL. Ona imenuje članove izvršnog odbora i nadzire provedbu programa AAL, uključujući odobrenje strategije i godišnjih planova rada, raspodjelu nacionalnih sredstava za projekte i obradu zahtjeva za novo članstvo. Ona djeluje na temelju načela jedna zemlja – jedan glas. Odluke se donose običnom većinom, osim odluka o sukcesiji, prijemu ili isključenju članova ili raspuštanju AALA-e, za što se u statutu AALA-e mogu utvrditi posebni zahtjevi u pogledu glasovanja.

                  5.

                  Komisija na sjednicama opće skupštine AALA-e ima status promatrača i odobrava godišnji plan rada. Komisiju se poziva na sve sastanke AALA-e i može sudjelovati u raspravama. Svi relevantni dokumenti u optjecaju povezani s općom skupštinom AALA-e dostavljaju se Komisiji.

                  6.

                  Izvršni odbor programa AALA-e, koji se sastoji najmanje od predsjednika, zamjenika predsjednika, blagajnika i zamjenika blagajnika, bira opća skupština AALA-e kako bi preuzeo posebne odgovornosti povezane s upravljanjem, kao što je planiranje proračuna, zapošljavanje i sklapanje ugovora. On pravno zastupa i predstavlja AALA-u te podnosi izvješća općoj skupštini AALA-e.

                  7.

                  Odjel za upravljanje na središnjoj razini osnovan u sklopu AALA-e nadležan je za provedbu programa AAL na središnjoj razini u bliskoj koordinaciji i suradnji s nacionalnim agencijama za upravljanje programima, koje imenuju države sudionice kako bi za nacionalne sudionike u projektima izvršavale aktivnosti povezane s upravljanjem projektima te upravnim i pravnim aspektima i kako bi pružile podršku pri evaluaciji projektnih prijedloga i pregovaranju o njima. Odjel za upravljanje na središnjoj razini i nacionalne agencije za upravljanje programima zajednički djeluju kao odjel za upravljanje pod nadzorom AALA-e.

                  8.

                  AALA osniva savjetodavni odbor s predstavnicima industrije, korisnika i ostalih relevantnih dionika, vodeći računa o uravnoteženoj zastupljenosti između različitih generacija i spolova. Savjetodavni odbor AALA-i daje preporuke o cjelokupnoj strategiji programa, u vezi s prioritetima i temama koje treba riješiti u pozivima na podnošenje prijedloga i u vezi s ostalim relevantnim djelovanjima programa AAL.


Odluka Komisije od 23/05/2016 u kojoj se određuje koncentracija kompatibilna sa zajedničkim tržištem (Predmet br. COMP/M.8027 - INVESTINDUSTRIAL / CATELLI / ARTSANA) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 07/04/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8354 - FOX / SKY) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2006/759/EZ: Odluka Komisije od 8. studenoga 2006. o odobravanju određenih nacionalnih programa za kontrolu salmonele u rasplodnim jatima Gallus gallus (priopćena pod brojem dokumenta C(2006) 5281)  Tekst značajan za EGP

text:
               03/Sv. 51

               HR

               Službeni list Europske unije

               143

         32006D0759

               L 311/46

               SLUŽBENI LIST EUROPSKE UNIJE

         ODLUKA KOMISIJE
   od 8. studenoga 2006.
   o odobravanju određenih nacionalnih programa za kontrolu salmonele u rasplodnim jatima Gallus gallus

   (priopćena pod brojem dokumenta C(2006) 5281)
   (Tekst značajan za EGP)
   (2006/759/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu (EZ) br. 2160/2003 Europskog parlamenta i Vijeća od 17. studenoga 2003. o kontroli salmonele i drugih određenih uzročnika zoonoza koji se prenose hranom (1), a posebno njezin članak 6. stavak 2.,
   budući da:

               (1)

               Svrha Uredbe (EZ) br. 2160/2003 je osigurati poduzimanje primjerenih i učinkovitih mjera radi otkrivanja i kontrole salmonele i ostalih uzročnika zoonoza u svim relevantnim fazama proizvodnje, prerade i distribucije, posebno na razini primarne proizvodnje, radi smanjenja njihove prevalencije i opasnosti koja od njih proizlazi za javno zdravlje.

               (2)

               Cilj Zajednice za smanjenje prevalencije svih serotipova salmonele, od važnosti za javno zdravlje, u rasplodnim jatima Gallus gallus na razini primarne proizvodnje postavljen je Uredbom Komisije (EZ) br. 1003/2005 od 30. lipnja 2005. o provedbi Uredbe (EZ) br. 2160/2003 o cilju Zajednice za smanjenje prevalencije određenih serotipova salmonele u rasplodnim jatima Gallus gallus te izmjeni Uredbe (EZ) br. 2160/2003 (2).

               (3)

               Radi postizanja cilja Zajednice države članice trebaju uspostaviti nacionalne programe za kontrolu salmonele u rasplodnim jatima Gallus gallus i podnijeti ih Komisiji u skladu s Uredbom (EZ) br. 2160/2003.

               (4)

               Neke su države članice dostavile svoje nacionalne programe za kontrolu salmonele u rasplodnim jatima Gallus gallus.

               (5)

               Ustanovljeno je da ti programi ispunjavaju odredbe mjerodavnog veterinarskog zakonodavstva Zajednice i posebno Uredbe (EZ) br. 2160/2003.

               (6)

               Stoga je potrebno odobriti nacionalne kontrolne programe.

               (7)

               Mjere predviđene ovom Odlukom u skladu su s mišljenjem Stalnog veterinarskog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Odobravaju se nacionalni programi za kontrolu salmonele u rasplodnim jatima Gallus gallus koje su podnijele države članice navedene u Prilogu.
   Članak 2.
   Ova se Odluka primjenjuje od 1. siječnja 2007.
   Članak 3.
   Ova je Odluka upućena državama članicama.

      Sastavljeno u Bruxellesu 8. studenoga 2006.

            Za Komisiju

         Markos KYPRIANOU

            Član Komisije

      (1)  SL L 325, 12.12.2003., str. 1. Uredba kako je izmijenjena Uredbom (EZ) br. 1003/2005 (SL L 170, 1.7.2005., str. 12.).

      (2)  SL L 170, 1.7.2005., str. 12. Uredba kako je izmijenjena Uredbom (EZ) br. 1168/2006 (SL L 211, 1.8.2006., str. 4.).

      PRILOG

                  Belgija

                  Češka

                  Danska

                  Njemačka

                  Estonija

                  Grčka

                  Španjolska

                  Francuska

                  Irska

                  Italija

                  Cipar

                  Latvija

                  Litva

                  Mađarska

                  Nizozemska

                  Austrija

                  Poljska

                  Portugal

                  Slovenija

                  Slovačka

                  Finska

                  Švedska

                  Ujedinjena Kraljevina